………… (sz.) napirend

**E L Ő T E R J E S Z T É S**

**a Képviselő-testület 2023. április 27-i rendes ülésére**

**Tárgy:** Tulajdonosi hozzájárulás a 1021 Budapest, Hűvösvölgyi út 211. (Hrsz.: 11361/2) ingatlanra a „Bölcsődei nevelés fejlesztése RRF-1.1.2-2021” című pályázathoz kapcsolódóan

Készítette: …………………….

Szabó-Bartha Nikolett titkársági koordinátor

Egyeztetve: ……………………..

Kretz Éva Budapest Főváros II. Kerületi Német Önkormányzat elnöke s.k.

………………………

dr. Varga Előd Bendegúz alpolgármester

Látta: ………………………………..

dr. Szalai Tibor jegyző

………………………………..

dr. Silye Tamás jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A kerületben jelenleg 6 bölcsődei intézmény működik összesen 390 alapellátási és 54 gyermekfelügyeleti férőhellyel.

A bölcsődei ellátást igénylők száma hosszú évek óta meghaladja a férőhelyek számát, így szükséges a további férőhelyek bővítése. Ugyan Magyarországon a születések száma stagnál, ennek ellenére a bölcsődei igények száma nő, amíg korábban jellemzően a szülők éveken keresztül csak a második életévüket betöltött gyermekek elhelyezését igényelték, egy-két éve - éppen a nők munkába állásának elősegítésére bevezetett kedvezmények következtében - a második életévüket be nem töltött gyermekek bölcsődei ellátását is kérik.

A családokért felelős miniszter megbízásából 2020. novemberében felmérés készült az önkormányzatok bölcsődei fejlesztési igényeiről, ahol kerületünk 100 férőhely kialakítását, és 2 telephely korszerűsítését jelölte meg. A korszerűsítésre váró telephelyeken azonban férőhely bővítésére nincs lehetőség.

Budapest Főváros II. Kerületi Német Önkormányzat célja a német nemzetiség hagyományainak megőrzése és ápolása. Működése során nagy hangsúlyt fektet a közösség kulturális életének kialakítására, valamint fenntartására, oktatási és nevelési támogatásra.   
A Német Önkormányzat részt vesz az oktatási és nevelési intézmények működésében is. A Klebelsberg Kunó Általános Iskola és Gimnázium általános iskolás gyermekei számára lehetőséget teremtenek a német hagyományőrző táncok elsajátítására, tanulmányi versenyeket valósítanak meg, valamint pályázatokat hirdetnek a tanulók számára. Nagy erőkkel támogatják a szabadidős tevékenységeket is, rendszeresen szerveznek a diákok részére buszos kirándulásokat, illetve támogatják a nyári táborozást. A kerületi óvodásokat programok, versenyek megvalósításával segítik. Véleményük szerint a nyelv és a kultúra megismerésére egészen kisgyermek kortól szükség van, ezért is szeretnék a német nemzetiségi bölcsőde fejlesztését megvalósítani, ahol a gyerekek megismerkedhetnek a hagyományokkal és a német nyelvvel.

2023. áprilisában jelent meg a „Bölcsődei nevelés fejlesztése RRF-1.1.2-2021” pályázat, mely lehetővé teszi, új bölcsődei, mini bölcsődei férőhelyek létrehozását új ingatlan építésével, vagy meglévő ingatlan átalakításával, meglévő bölcsőde bővítésével.

A támogatás mértéke 100 %, önerő biztosítása nem szükséges.

A támogatás minimum összege 50 000 000 Ft, maximum összege 1 440 000 000 Ft. A támogatás részben uniós, részben pedig hazai támogatási forrásból valósul meg.

Pályázat benyújtási határideje: 2023. május 2.

*A Német Önkormányzat új bölcsődei épület létesítésre szeretne pályázatot benyújtani az alábbiak szerint:*

1021 Budapest, Hűvösvölgyi út 211. (Hrsz.: 11361/2). alatti telken a Budapest Főváros II. Kerületi Önkormányzat tulajdonában álló ingatlanon egy új építésű 4 csoportszobás bölcsőde kialakítása.

Az ingatlan személygépkocsival és tömegközlekedéssel is könnyen megközelíthető. A kialakítandó intézmény a kerületi bölcsődékbe jelentkező és férőhely hiányában elutasításra kerülő gyermekek elhelyezését is biztosítaná.

A fentiek alapján kérjük a Tisztelt Képviselő-testület tulajdonosi hozzájárulását a határozati javaslatban foglaltak szerint.

**H a t á r o z a t i j a v a s l a t**

1./

A Képviselő-testület úgy dönt, hogy Budapest Főváros II. Kerületi Önkormányzat tulajdonát képező Budapest II. kerület, belterület 11361/2 hrsz-ú, természetben 1021 Budapest, Hűvösvölgyi út 211. szám alatti ingatlana tekintetében tulajdonosi hozzájárulását adja a Budapest Főváros II. Kerületi Német Önkormányzatnak ahhoz, hogy a „Bölcsődei nevelés fejlesztése RRF-1.1.2-2021” című pályázaton az Önkormányzat tulajdonát képező ingatlannal pályázzon, valamint kötelezettséget vállal arra, hogy nyertes pályázat esetén az Önkormányzat tulajdonát képező ingatlant a fejlesztés 5 éves fenntartási időszakára vonatkozóan folyamatosan rendelkezésre tartja.

A Képviselő-testület felkéri a Polgármestert a jelen határozat mellékletét képező Tulajdonosi hozzájárulás aláírására.

**Felelős:** Polgármester

**Határidő:** 2023. május 2.

*A határozati javaslat elfogadása egyszerű többségű szavazati arányt igényel.*

2./

A Képviselő-testület úgy dönt, hogy a Budapest Főváros II. Kerületi Önkormányzat tulajdonát képező Budapest II. kerület, belterület 11361/2 hrsz-ú, természetben 1021 Budapest, Hűvösvölgyi út 211. szám alatti ingatlana tekintetében a „Bölcsődei nevelés fejlesztése RRF-1.1.2-2021” című pályázaton induló Budapest Főváros II. Kerületi Német Önkormányzat egyenrangú együttműködő partnereként részt vesz a pályázat előkészítésében, segítséget nyújt annak elkészítéséhez, beadásához és nyertes pályázat esetén szakmai segítséget nyújt a beruházás megvalósításához, részt vesz annak fenntartásában, működtetésében.

A Képviselő-testület felkéri a Polgármestert, hogy a Budapest Főváros II. Kerületi Német Önkormányzattal a beruházás megvalósítása érdekében az együttműködés kereteit dolgozza ki.

**Felelős:** Polgármester

**Határidő:** 2023. május 31.

*A határozati javaslat elfogadása egyszerű többségű szavazati arányt igényel.*

**B u d a p e s t, 2023. április 27.**

**Örsi Gergely**

polgármester

Határozati javaslat melléklete:

Tulajdonosi hozzájárulás